תיק ביטן: יו"ר הקואליציה לשעבר דוד ביטן נחקר היום (ראשון) פעם נוספת במשרדי יחידת להב 433 של המשטרה. כפי שאירע בחקירותיו הקודמות, שמר חבר הכנסת על זכות השתיקה.
לפני כחודש דווח כי גלזר נמצא במגעים להסכם עד מדינה. גלזר אף מסר עדות במשטרה. גורמים במשטרה אמרו אז לחדשות עשר כי העדויות שלו חשובות מאוד לתיק. בין השאר מסר למשטרה כי נפגש עם ח"כ ביטן כמה פעמים.
"הוא זה שקבע את סכומי הכסף והפנה אותי ליוסף ולגלעדי שיעזרו לי. הכול היה ביוזמתו", אמר גלזר בעדותו. לדבריו, "הקשר בינינו החל לפני כחמש שנים. עשינו שלושה פרויקטים ביחד - שני פרויקטים של מגורים ופרויקט אחד של מעונות סטודנטים. על כל שלב ביטן קיבל כסף".
יש לציין כי מדובר בעדויות שאסור לפרקליטות ולמשטרה להשתמש בהן עד שנחתם הסכם מדינה. פרקליטו של גלזר אמר שמרשו כופר בחשדות ומבקש שלא להתייחס לפרסומים אודות ההידברות.
גורם אכיפה אמר כי בשלב זה החוקרים מעוניינים לסכם ולא להרחיב את החקירה. החקירה מלאה בעוד ענפים אבל בסופו של דבר הראיות והמסמכים מאוד תומכים בשתי העדויות של גלזר ויוסף. ע"פ גורם אכיפה, "האינטרס הוא לסיים את החקירה כמה שיותר מהר".